**Ενότητα 14η (Β 6, 4-8)**

**Η αρετή βρίσκεται στη µεσότητα.** **Προσδιορισµός της έννοιας «µεσότητα»**

**Προτεινόµενοι στόχοι**

Να γνωρίσουν οι µαθητές

• το περιεχόµενο και τα είδη της έννοιας «µεσότητα» και το περιεχόµενο των εννοιών: *«ακρότητα», «έλλειψη», «υπερβολή», τὸ κατ’ αὐτὸ τὸ πρᾶγµα, τὸ πρὸς ἡµᾶς,*

• να συνειδητοποιήσουν τη σχέση της ηθικής αρετής µε τις νέες έννοιες.

**Επισηµάνσεις**

 Όσα λέγονται στην ενότητα αυτή αποτελούν άµεση απάντηση στο ερώτηµα *ποία τίς ἐστιν ἡ φύσις αὐτῆς* (=τῆς ἀρετῆς), που τέθηκε από τον φιλόσοφο στο τέλος της προηγούµενης ενότητας. Καλό είναι να υπογραµµιστεί το σηµασιολογικό περιεχόµενο του ρήµατος *αἱροῦµαι* (: τὸ δὲ µέσον ζητεῖ καὶ τοῦθ’ αἱρεῖται) και της έκφρασης *πρὸς ἡµᾶς*, στις οποίες υπάρχει εν σπέρµατι ο ορισµός της ηθικής αρετής (βλ. ενότητα 15).

 **Ερµηνευτικές ερωτήσεις**

**1.** Ο Αριστοτέλης στην προσπάθειά του να προσδιορίσει την έννοια της ηθικής αρετής θέτει επιµέρους ερωτήµατα και δίνει απαντήσεις, προχωρώντας βαθµιαία µέχρι τον τελικό στόχο, τον ορισµό της έννοιας. Σε ποιο ερώτηµα δίνει απάντηση ο φιλόσοφος µε όσα αναφέρει σ’ αυτήν την ενότητα;

**2.** Να επισηµάνετε τα γνωρίσµατα που θεωρεί ο Αριστοτέλης απαραίτητα για ένα πράγµα, ώστε να είναι δυνατόν να του αποδοθούν οι έννοιες *τὸ πλεῖον, τὸ ἔλαττον* και *τὸ ἴσον.*

**3.** Ο φιλόσοφος δοµεί εδώ τη σκέψη του γύρω από τις έννοιες της «µεσότητας» και των δύο «ακροτήτων». Αφού εντοπίσετε τις λέξεις ή φράσεις (ονοµατικά και ρηµατικά σύνολα) που αναφέρονται σε κάθε έννοια χωριστά, να διατυπώσετε µε δικά σας λόγια τους ορισµούς που δίνει ο Αριστοτέλης.

**4.** Ποια κριτήρια χρησιµοποιεί ο Αριστοτέλης για να προσδιορίσει τα είδη της «µεσότητας» και ποιο είδος έχει άµεση σχέση µε την ηθική αρετή; Να στηρίξετε την απάντησή σας στο κείµενο.

**5.** Ο Αριστοτέλης για να διασαφηνίσει τα είδη της «µεσότητας» παίρνει ένα παράδειγµα από το χώρο του αθλητισµού. Προσπαθήστε να κάνετε το ίδιο, χρησιµοποιώντας ένα ανάλογο παράδειγµα από τη µαθητική ζωή. Στο κείµενό σας να κρατήσετε αυτούσιους τους αριστοτελικούς όρους.

**6.** Γνωρίζουµε ήδη από τα προηγούµενα ότι η ηθική αρετή είναι ἕξις κατά το γένος. Ποια καινούργια στοιχεία – πληροφορίες µας προσφέρει το κείµενο για να συµπληρώσουµε τον ορισµό της έννοιας;

**8.** Ο Αριστοτέλης, όπως είδαµε ήδη υποστήριξε ότι *οὐδεµία τῶν ἠθικῶν ἀρετῶν φύσει ἡµῖν ἐγγίνεται*. Να δείξετε µε επιχειρήµατα ότι όσα λέγονται σ’ αυτήν την ενότητα υποστηρίζουν την παραπάνω βασική σκέψη του φιλοσόφου.

**9.** **«Οὕτω δὴ πᾶς ἐπιστήµων … ἀλλὰ τὸ πρὸς ἡµᾶς»** υποστηρίζει ο Αριστοτέλης. Να δείξετε ότι απαραίτητη προϋπόθεση αυτού είναι η σωκρατική προτροπή *γνῶθι σαυτόν* και γι’ αυτό η κατάκτηση της ηθικής αρετής γίνεται δύσκολο και επίπονο έργο.

**10.** *«∆ιαφερόντως γὰρ δὴ καὶ τόδε ἔχοµεν ὥστε τολµᾶν τε οἱ αὐτοὶ µάλιστα καὶ περὶ ὧν ἐπιχειρήσοµεν ἐκλογίζεσθαι· ὅ τοῖς ἄλλοις ἀµαθία µὲν θράσος, λογισµὸς δὲ ὄκνον φέρει. κράτιστοι δ’ ἂν τὴν ψυχὴν δικαίως κριθεῖεν οἱ τά τε δεινὰ καὶ ἡδέα σαφέστατα γιγνώσκοντες καὶ διὰ ταῦτα µὴ ἀποτρεπόµενοι ἐκ τῶν κινδύνων»* (Θουκ. ΙΙ, 40, 3), υποστηρίζει ο Περικλής παρουσιάζοντας τις αρετές του Αθηναίου πολίτη στον Ἐπιτάφιο. Να συσχετίσετε αυτό το χωρίο µε την άποψη του Αριστοτέλη πᾶς ἐπιστήµων … ἀλλὰ τὸ πρὸς ἡµᾶς.

**Λεξιλογικές – σηµασιολογικές ερωτήσεις**

**1. τῷ ἀρχοµένῳ – αἱρεῖται**: α) Ποια σηµασία έχουν οι λέξεις στο κείµενο; β) Ποια άλλη σηµασία των ρηµάτων γνωρίζετε;

**2.** **γυµνάσια** : α) Να γράψετε την ετυµολογική προέλευση της λέξης και τη σηµασία της στο κείµενο. β) Να δώσετε τις σηµασίες της λέξης στη νέα ελληνική.

**3.** Να βρείτε στο κείµενο συνώνυµα των λέξεων: κελεύω, ἧττον, προτιµῶ, ἐπαΐων, βιβρώσκω.

**4.** **φεύγω**: Χρησιµοποιώντας το ρήµα να δώσετε στην αρχαία ελληνική α) τον πολιτικό όρο «οι εξόριστοι», β) τη σηµασία του δικανικού όρου φεύγω φόνου.

**5.** Με ποιες λέξεις του κειµένου παρουσιάζουν ετυµολογική συγγένεια οι λέξεις: *ἐπισταµένως, λειπτέον, πρόσληψις, συνοχή, ταυτότης.*

**6.** Α. Να χαρακτηρίσετε την ετυµολογική προέλευση των παρακάτω συνθέτων ως σωστή ή λανθασµένη σηµειώνοντας ένα Χ στην αντίστοιχη στήλη.

 **Σ Λ**

α) ὑπερβολή < ὑπέρ + βούλοµαι  

β) ἀλείπτης < ἀ (στερητ.) + λείπω  

γ) ἀναλογία < ἀνά + λέγω  

δ) ἐπιστήµων < ἐπίσταµαι  

ε) προστάζω < πρό + στάζω

   Β. Να δώσετε τη σωστή ετυµολογική προέλευση των λανθασµένων περιπτώσεων.

**ΠΡΟΣΟΧΗ στις εξής:**

**Α. Ερμηνευτικές 3, 4, 8, 9**